נורית (סרט)

נורית הוא סרט מלודרמה מוזיקלי שייצא לאקרנים באוגוסט 1972 בבימויו והפקתו של ג'ורג' עובדיה, שגם כתב את התסריט.
לסרט יצא סרט המשך "נורית 2" (1983).

הרקע לסרט
בסרט מככבים יונה אליאן, ששי קשת, ז'אק כהן, עזרא דגן, אריה אליאס, יעקב בן-סירא ואברהם רונאי. את הפזמונים כתב דודו ברק והלחינו אותם בועז שרעבי ושייקה פייקוב. את העיבודים חיבר אלברט פיאמנטה. את תפקידי השירה של יונה אליאן ביצעה הזמרת נירה גל. כחצי מיליון צפו בו בהקרנות בישראל והוא נחשב לאחד הסרטים הרווחיים באותה תקופה.

בזכות הופעתם המשותפת של יונה אליאן וששי קשת בסרט "נורית", הם התחתנו במציאות, בדומה לעלילת הסרט.

עלילה 
הסרט סובב סביב שושנה (יונה אליאן), בת למנהל משחטת בקר עשיר מטבריה (ז'אק כהן) המתאהבת במשה (ששי קשת), נהג משאית תל אביבי עני המתגורר עם אמו (טובה פרדו). כאשר אביה של שושנה נוסע לנסיעת עסקים בת חודש לארגנטינה משכנעת אמה החורגת של שושנה לנסוע לתל אביב למשה תוך שהיא מבטיחה לה שתשכנע את אביה לבטל את השידוך איתו רצה ששושנה תתחתן. משה ושושנה מחליטים להתחתן ולהעמיד את אביה של שושנה בפני עובדה. משה מקבל ממנהלו (אברהם רונאי) קידום בעבודה שמבטיח לזוג עתיד ורוד מבחינה כלכלית. שושנה נכנסת להיריון ממשה. לאחר מכן נוסע משה לשליחות הראשונה במסגרת תפקידו החדש בעבודה ונקלע לתאונה בה משאיתו מתדרדרת מצוק. בחדשות מודיעים כי נוסעי המשאית נהרגו ואמו של משה מגרשת את שושנה מביתה. רגע לאחר ששושנה יוצאת מהבניין מגיע מברק ממשה שאומר שהוא בריא ושלם. אמו של משה מחפשת את שושנה מחוץ לבית, ללא הצלחה, תוך הבנה כי עדיף למשה בלעדיה. 

שושנה חוזרת לטבריה ביום חזרתו של אביה והוא מחייב אותה לעשות הפלה. שושנה מחליטה להתאבד בכנרת, כפי שעשתה אמה, בידיעה שאביה מנשל אותה מהרכוש וכי אהובה אינו בין החיים. אביה של שושנה, אמה החורגת ואחיה של אמה החורגת רצים אחריה, וגם משה מגיע לטבריה לחפש את שושנה. כולם מגיעים למקום בו מונחים חפציה של שושנה על צוק מעל הכנרת. כולם משוכנעים ששושנה התאבדה, אך בפועל היא התחרטה וברחה לתל אביב. שושנה יולדת את בתה, נורית. היא מחפשת עבודה ולאחר שהתדפקה בלא יודעין על ביתו של משה, משם גורשה בטענה שיש לה תינוק ואי אפשר להעסיק אותה, מכונית מתנגשת בה. היא מאבדת את ראייתה. נהגי המכונית הם שלושה זמרי דרכים טובי לב (אריה אליאס, יעקב בן-סירא ועזרא דגן) שמאמצים את שושנה אליהם. 

עוברות השנים, משה בעידודה של אילנה מי שאמו מעוניינת שתתחתן איתו (רחל פורמן) הופך לזמר מצליח. נורית (טובה קצב) גדלה ופוגשת את משה במקרה כאשר הוא כבר מפורסם. הוא מחלץ אותה מחבורת ילדים שהכו אותה לאחר שניסתה למנוע מהם לקשקש על כרזת ההופעה של משה. משה קונה לה שמלה חדשה ונפגש איתה מספר פעמים לאחר מכן. נורית מספרת למשה על אמה ועל הכסף הרב הנדרש לניתוח לתיקון ראייתה של אמה. משה נוסע להופיע בלונדון, ובמקדמה שהוא מקבל על הופעה זו הוא מממן את הניתוח של שושנה. שושנה חוזרת לראות ובאותו יום משה מתחתן עם אילנה. משלא נתנו להם להיכנס לחתונה, מחליטים נורית, שושנה ושלושת הדודים לנגן מחוץ לאולם. רגע לפני החתונה, כשהוא בחופה, שומע משה את שושנה שרה את השיר שלהם ובורח מהחתונה. משה מגלה ששושנה חיה ושושנה מגלה שמשה לא נהרג. החבורה המאוחדת נוסעת בשמחה ברחובות תל אביב.

שחקנים
 יונה אליאן (שושנה)
 ששי קשת (משה)
 ז'אק כהן (ניסים, אבא של שושנה)
 עדי קפלן (רבקה; אשתו של ניסים ואמא חורגת לביתו שושנה)
 פנחס קורן (נתן)
 אריה אליאס (חנוכה)
 יעקב בן-סירא (שמיל)
 עזרא דגן (רינגו)
 טובה פרדו (חנה, אמא של משה)
 אברהם רונאי (המנהל של משה)
 טובה קצב  (נורית)
 רחל פורמן (אילנה)

קישורים חיצוניים

הערות שוליים

סרטי 1972
סרטים ישראליים
סרטי ג'ורג' עובדיה
סרטים על עיוורים
סרטים ישראליים משנת 1972